UV se studenteraad sê ‘Kovsies’ moet waaiHoofgebou op die Bloemfontein-kampus van die Universiteit van die Vrystaat Foto: UV Facebook Die Institusionele Studenteraad (ISR) van die Universiteit van die Vrystaat (UV) wil die term “Kovsies” skrap omdat hulle glo dié naam hou steeds met apartheid en diskriminasie verband. Die studenteraad het in ’n voorlegging aan die bestuur van die UV sy misnoeë uitgespreek oor die gebruik van die term “Kovsies” meer as 20 jaar nadat apartheid reeds tot ’n einde gekom het. Die raad voer aan studente is ook nie ten gunste van die term nie weens die “koloniale geskiedenis” verbonde daaraan. Die raad voer verder aan dat die term nie die werklike toewyding aan diversiteit en maatskaplike geregtigheid weerspieël nie. Die UV se naam was oorspronklik die Grey-universiteitskollege (GUK) waarna die naam in die 1940’s na die Universiteitskollege van die Oranje-Vrystaat (UKOVS) verander het. Kovsies is afgelei van UKOVS. Volgens die studenteraad word die term Kovsies verbind aan ’n tydperk toe die universiteit ander rasse, buiten wit mense, uitgesluit het. “Studente voel nie welkom by die universiteit oor dié naam nie,” lui die studenteraad se voorlegging. In die voorlegging versoek die studenteraad die bestuur om die term van alle amptelike en nie-amptelike platforms te verwyder. “Die universiteit moet homself glad nie meer met die term verbind nie,” sê die studenteraad. Lacea Loader, woordvoerder van die universiteit, sê die uitvoerende bestuur van die UV is bewus van die studenteraad se beswaar oor die gebruik van die term “Kovsies”. “Die bestuur is teleurgesteld dat die studenteraad verkies het om uitlatings oor die gebruik van die term in die openbaar te maak en eers daarna ’n formele versoek daaroor aan prof. Puleng LenkaBula, viserektor vir institusionele verandering, studentesake en gemeenskapsontwikkeling, te rig,” sê Loader. Loader het gesê die universiteit sal met die studenteraad in gesprek tree oor die saak.